CELEX: C2007/247/06
Language: fi
Date: 2007-10-20 00:00:00
Title: Asia C-331/07: Kanne 16.7.2007 — Euroopan yhteisöjen komissio v. Helleenien tasavalta

20.10.2007   
            
            
               FI
            
            
               Euroopan unionin virallinen lehti
            
            
               C 247/4
            
         Kanne 16.7.2007 — Euroopan yhteisöjen komissio v. Helleenien tasavalta
   (Asia C-331/07)
   (2007/C 247/06)
   Oikeudenkäyntikieli: kreikka
   Asianosaiset
   
      Kantaja: Euroopan yhteisöjen komissio (asiamiehet: E. Tserepa-Lacombe ja F. Erlbacher)
   
      Vastaaja: Helleenien tasavalta
   Vaatimukset
   
               —
            
            
               On todettava, että Helleenien tasavalta ei ole noudattanut yhteisön eläinlääkintälainsäädäntöä, koska se ei ole toteuttanut kaikkia toimenpiteitä, jotka ovat tarpeen, jotta voidaan poistaa eläinlääketieteellisten tarkastusten suorittamisesta Kreikassa vastuussa olevien yksiköiden vakava henkilökuntavaje, joka voi vaikuttaa kyseisen lainsäädännön asianmukaiseen ja tehokkaaseen soveltamiseen
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tällä kanteella komissio vaatii yhteisöjen tuomioistuinta toteamaan, että koska Helleenien tasavalta ei ole toteuttanut oikeudellisia ja hallinnollisia toimenpiteitä, jotka ovat välttämättömiä yhtäältä rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29.4.2004 annetun Euroopan parlamentin ja neuvoston asetuksen (EY) 882/2004 (EUVL L 165, 30.4.2004, s. 1) 4 artiklan 2 kohdan c alakohdassa säädetyn velvoitteen ja sen velvoitteen täytäntöönpanemiseksi, jonka mukaan on oltava riittävästi erikoistunutta ja kokenutta henkilöstöä, jotta virallinen valvonta voidaan hoitaa tehokkaasti, ja toisaalta sen velvoitteen täytäntöönpanemiseksi, josta säädetään yhteisön eläinlääketieteellisissä säännöksissä, jotka koskevat sen henkilöstön rahoittamista, joka on välttämätön kyseisissä säännöksissä säädettyjen eläinlääketieteellisten tarkastusten suorittamiseksi, Helleenien tasavalta ei ole noudattanut kyseisen lainsäädännön mukaisia velvoitteitaan.
   Komissio esittää, että yhteisön eläinlääketieteellisessä lainsäädännössä velvoitetaan jäsenvaltiot varmistamaan se, että suoritetaan tietty merkittävä määrä valvontatoimenpiteitä ja tarkastuksia, jotka koskevat tässä lainsäädännössä säädettyjen edellytysten ja vaatimusten soveltamista. Tietyissä säännöksissä, lähinnä asetuksen (EY) N:o 882/2004 4 artiklan 2 kohdan c alakohdassa, säädetään, että jäsenvaltioiden on sijoitettava riittävästi työvoimaa yksiköihin, joilla on toimivalta eläinlääketieteellisissä tarkastuksissa. Lisäksi suuressa määrässä säännöksiä säädetään joko nimenomaisesti, että on tehtävä tietyt eläinlääketieteelliset tarkastukset, jotka esitetään enemmän tai vähemmän yksityiskohtaisesti, tai määrätään edellytyksistä tai vaatimuksista, jotka edellyttävät eläinlääketieteellisten tarkastusten olemassaoloa.
   Komission elintarvike- ja eläinlääkintätoimiston toimittamien lukuisten tarkastuskäyntejä koskevien kertomusten perusteella komissio väittää, että perustellussa lausunnossa asetetun määräajan loppuun mennessä sekä tämän päivämäärän jälkeen, ja lukuun ottamatta muutamia Kreikan viranomaisten yrityksiä, Helleenien tasavalta ei ole toteuttanut kaikkia toimia, jotka ovat välttämättömiä niiden puutteiden korjaamiseksi, josta sitä arvostellaan. Itse asiassa elintarvike- ja eläinlääkintätoimisto on vuodesta 1998 lähtien suorittanut Kreikassa suuren määrän tarkastuskäyntejä, joiden yhteydessä on todettu hallinnon kaikilla eri tasoilla vakavia henkilöstövajeita niissä yksiköissä, jotka vastaavat yhteisön lainsäädännössä säädettyjen virallisten tarkastusten suorittamisesta. Todetut vajeet olivat sellaisia, että komission asiantuntijoiden mukaan ei voitu tehdä virallisia tarkastuksia, jotka ovat välttämättömiä eläinten suojelua koskevan yhteisön lainsäädännön tehokkaan soveltamisen varmistamiseksi, eläintautien vastaista taistelua ja eläintautien hävittämistä koskevat ohjelmat eivät ole tuottaneet tulosta ja eläinten hyviä elinoloja koskevia sääntöjä ei ole noudatettu.
   Valtaosa Kreikan viranomaisille osoitetuista huomautuksista ei ole johtanut toimenpiteisiin tai ne ovat johtaneet vain riittämättömiin toimenpiteisiin. Lisäksi tarkastuskäyntejä koskevat kertomukset antavat hyvin huolestuttavan kuvan virallisten tarkastusten suorittamisesta Kreikassa.